Title: ประกาศกรมสวัสดิการและคุ้มครองแรงงาน เรื่อง หลักเกณฑ์และวิธีการขึ้นทะเบียนผู้จ้างงานและผู้รับงานไปทำที่บ้านที่ประสงค์จะเลือกผู้แทนเป็นกรรมการในคณะกรรมการคุ้มครองการรับงานไปทำที่บ้าน

ประกาศกรมสวัสดิการและคุ้มครองแรงงาน

ประกาศกรมสวัสดิการและคุ้มครองแรงงาน
เรื่อง
หลักเกณฑ์และวิธีการขึ้นทะเบียนผู้จ้างงานและผู้รับงานไปทำที่บ้านที่ประสงค์จะเลือกผู้แทน
เป็นกรรมการในคณะกรรมการคุ้มครองการรับงานไปทำที่บ้าน

เพื่อให้การขึ้นทะเบียนผู้จ้างงานและผู้รับงานไปทำที่บ้านที่ประสงค์จะเลือกกันเองเป็นกรรมการผู้แทนผู้จ้างงานและกรรมการผู้แทนผู้รับงานไปทำที่บ้านในคณะกรรมการคุ้มครองการรับงานไปทำที่บ้านเป็นไปด้วยความเรียบร้อย

อาศัยอำนาจตามความในข้อ ๓ วรรคสอง แห่งประกาศกระทรวงแรงงาน เรื่อง
หลักเกณฑ์และวิธีการเลือกกรรมการผู้แทนผู้จ้างงานและกรรมการผู้แทนผู้รับงานไปทำที่บ้านในคณะกรรมการคุ้มครองการรับงานไปทำที่บ้าน
อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๒  ผู้จ้างงานที่ประสงค์จะขึ้นทะเบียนเพื่อเลือกกันเองเป็นกรรมการผู้แทนผู้จ้างงานในคณะกรรมการคุ้มครองการรับงานไปทำที่บ้านต้องเป็นผู้จ้างงานมาแล้ว
โดยมีระยะเวลารวมกันอย่างน้อยสามเดือนนับถึงวันขึ้นทะเบียน

ข้อ ๓  ผู้รับงานไปทำที่บ้านที่ประสงค์จะขึ้นทะเบียนเพื่อเลือกกันเองเป็นกรรมการผู้แทนผู้รับงานไปทำที่บ้านในคณะกรรมการคุ้มครองการรับงานไปทำที่บ้าน
กรณีบุคคลจะต้องมีสมาชิกรวมกันไม่น้อยกว่าห้าคนในงานที่รับไปทำที่บ้าน
ซึ่งมีสถานที่ทำงานอยู่ในจังหวัดเดียวกัน
หรือกรณีกลุ่มบุคคลจะต้องมีสมาชิกรวมกันไม่น้อยกว่าห้าคน
และทำงานที่รับไปทำที่บ้านมาแล้ว โดยมีระยะเวลารวมกันอย่างน้อยสามเดือนนับถึงวันขึ้นทะเบียน

ข้อ ๔  ผู้จ้างงานที่ประสงค์จะขึ้นทะเบียนเพื่อเลือกกันเองเป็นกรรมการผู้แทนผู้จ้างงานในคณะกรรมการคุ้มครองการรับงานไปทำที่บ้าน
ให้ยื่นแบบคำขอขึ้นทะเบียนในท้องที่ที่ผู้จ้างงานมีสถานประกอบกิจการหรือสำนักงานตั้งอยู่
ณ สำนักงานสวัสดิการและคุ้มครองแรงงานจังหวัดหรือกลุ่มงานสวัสดิการและคุ้มครองแรงงานพื้นที่
แล้วแต่กรณี

ข้อ ๕  ผู้รับงานไปทำที่บ้านตามข้อ ๓
ที่ประสงค์จะขึ้นทะเบียนเพื่อเลือกกันเองเป็นกรรมการผู้แทนผู้รับงานไปทำที่บ้านในคณะกรรมการคุ้มครองการรับงานไปทำที่บ้าน
ให้ยื่นแบบคำขอขึ้นทะเบียนในท้องที่ที่ผู้รับงานไปทำที่บ้านทำงานอยู่ ณ
สำนักงานสวัสดิการและคุ้มครองแรงงานจังหวัด
หรือกลุ่มงานสวัสดิการและคุ้มครองแรงงานพื้นที่ แล้วแต่กรณี

ข้อ ๖  การขึ้นทะเบียนตามข้อ
๔ และข้อ ๕ ให้อธิบดีหรือผู้ซึ่งอธิบดีมอบหมาย มีอำนาจรับขึ้นทะเบียนผู้จ้างงานและผู้รับงานไปทำที่บ้านที่ประสงค์จะเลือกผู้แทนเป็นกรรมการในคณะกรรมการคุ้มครองการรับงานไปทำที่บ้าน

ประกาศ
ณ วันที่ ๑๓ สิงหาคม พ.ศ. ๒๕๕๖
อาทิตย์
 อิสโม
อธิบดีกรมสวัสดิการและคุ้มครองแรงงาน

ปริยานุช/ผู้จัดทำ
๒๖ กันยายน
๒๕๕๖

อุษมล/ผู้ตรวจ
๒ ตุลาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๒๒ ง/หน้า ๗๑/๒๓ กันยายน ๒๕๕๖